REGOLAMENT TAL-KUMMISSJONI (KE) Nru 569/2007
ta’ l-24 ta’ Mejju 2007
li jemenda r-Regolament (KE) Nru 210/2007 li jidderoga mir-Regolament (KE) Nru 1282/2006 f'dak li għandu x'jaqsam mat-terminu tal-validità tal-liċenzji għall-esportazzjoni li jistipulaw minn qabel ir-rifużjoni applikabbli fis-settur tal-ħalib u tal-prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u partikolarment l-Artikolu 31(14) tiegħu,
Billi:
(1)
L-Artikolu 8 tar-Regolament (KE) Nru 1282/2006 tas-17 ta’ Awwissu 2006, jistipula regoli dettaljati partikolari għall-applikazzjoni tar-Regolament tal-Kunsill (KE) Nru 1255/1999 f'dak li għandu x'jaqsam mal-liċenzji għall-esportazzjoni u mar-rifużjonijiet fil-każ tal-ħalib u tal-prodotti tal-ħalib (2), kif ukoll jistipula t-terminu tal-validità għal-liċenzji ta' l-esportazzjoni.
(2)
Bħala miżura ta' prekawzjoni, biex il-baġit Komunitarju jitħares minn infiq żejjed u biex tkun evitata l-applikazzjoni spekulattiva tas-sistema għar-rifużjoni fuq l-esportazzjoni fis-settur tal-ħalib, ir-Regolament tal-Kummissjoni (KE) Nru 210/2007 (3) jipprovdi, b'deroga mir-Regolament (KE) Nru 1281/2006, li t-terminu tal-validità għal-liċenzji ta' l-esportazzjoni għall-prodotti tal-ħalib, li għalihom tressqet applikazzjoni mill-1 ta' Marzu 2007, għandu jkun limitat għat-30 ta' Ġunju 2007.
(3)
Ħarsa mill-qrib lejn is-suq intern u dak dinji turi li perijodu itwal ta' validità tal-liċenzji, jista' jiġi stabbilit mill-ġdid u progressivament mingħajr ir-riskju ta' telfien fl-istabbilizzazzjoni tal-funzjonament tajjeb ta' l-organizzazzjoni komuni tas-suq. Jeħtieġ għalhekk li r-Regolament (KE) Nru 210/2007 jiġi emendat.
(4)
Il-miżuri pprovduti f’dan ir-Regolament huma skond l-opinjoni tal-Kumitat ta’ Ġestjoni għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
L-Artikolu 1 tar-Regolament (KE) Nru 210/2007 huwa sostitwit b'dan li ġej:
“Artikolu 1
B'deroga mill-Artikolu 8 tar-Regolament (KE) Nru 1282/2006, it-terminu tal-validità għal-liċenzji ta' l-esportazzjoni, li jistipulaw minn qabel ir-rifużjoni applikabbli u li għalihom titressaq applikazzjoni sa l-14 ta' Ġunju 2007 għall-prodotti msemmija fil-punt (ċ) ta' dak l-Artikolu, għandu jiskadi fit-30 ta' Ġunju 2007.”
Artikolu 2
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċċjali ta’ l-Unjoni Ewropea.
Għandu japplika mill-25 ta’ Mejju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Mejju 2007.